Rețea amplă de distribuție de droguri "ocrotită" de o judecătoare, desființată la Suceava
16 indivizi au fost arestați preventiv pentru trafic de droguri de mare risc, după 33 de percheziții ale procurorilor DIICOT Suceava.
Potrivit anchetatorilor, liderul grupării deținea un bar, unde angajații - adică membrii rețelei - obișnuiau să vândă substanțele interzise.
Se pare că, pentru a elimina orice suspiciune, indivizii ar fi lucrat și cu o judecătoare. Mai exact, în schimbul unui drog tip cristal, magistratul îi anunța de percheziții, astfel încât suspecții să-și poată acoperi urmele.
Femeia este anchetată încă de anul trecut pentru luare de mită, trafic de droguri și favorizarea făptuitorului.
De la adresele verificate, procurorii au confiscat diverse sume de bani, arme, patru maşini și diferite cantități de stupefiante.